প্রধান মন্ত্রীনা প্রধান মন্ত্রী কিসান মান ধন য়োজনা হৌদোকখ্রে

লৌমীশিংগী পুন্সি সেক্যুর তৌনবা চাউনা হোৎনবা অমদা, প্রধান মন্ত্রী শ্রী নরেন্দ্র মোদীনা ঙসি ঝার্খন্দগী কোনুং রাঞ্চীদা প্রধান মন্ত্রী কিসান মান ধন য়োজনা হৌদোকখ্রে। স্কিম অসিনা চহী ৬০ লান্থোক্লবা শোত্থরবা অমসুং অপীকপা লৌমী কোতি ৫বু থা খুদিংগী য়ামদ্রবদা লুপা লিশিং ৩গী পেন্সন ফংহন্দুনা মখোয়গী পুন্সিশিং সেক্যুর তৌরগনি। প্রধান মন্ত্রীনা করবার তৌরিবশিং অমসুং মশানা মশাবু থবক পীজরিবশিংগীদমক রাস্ত্রীয় পেন্সন য়োজনাসু হৌদোকখি। স্কিম অসিনা চহী ৬০ লান্থোক্লবা করবার মচা তৌরিবশিং অমসুং মশানা মশাবু থবক পীজরিবশিংবু থা খুদিংগী য়ামদ্রবদা লুপা লিশিং ৩গী পেন্সন ফংহন্নবা পান্দম থম্লি। স্কিম অসিনা চাউরাক্না করবার মচা তৌবা মীওই কোতি ৩দা কান্নহল্লগনি। প্রধান মন্ত্রীনা হায়খি, “অনৌবা সরকার শেম্লবা মতুংদা লৈবাক অসিদা লৈরিবা লৌমী ইমুং খুদিংমক্না প্রধান মন্ত্রী কিসান সম্মান নিধীগী কান্নবা ফংলগনি হায়না ঐহাক্না হায়খি। ঙসিদি, লৈবাক অসিগী লৌমী ইমুং চাউরাক্না কোতি তরুক মখায়গী একাউন্তা লুপা কোতি লিশিং ২১ হেন্না দিপোজিৎ তৌখ্রে। ঝার্খন্দগী লৌমী ইমুং লাখ ৮গী একাউন্তদসু লুপা কোতি চানি য়াঙ্খৈমুক দিপোজিৎ তৌখ্রে।” “দিবেলপমেন্ত অসি ঐখোয়গী প্রায়োরিতীনি লোয়ননা ৱারেপসুনি। ঐখোয়গী সরকারনা ভারত মচা খুদিংদা সোসিয়েল সুক্যুরিতীগী সিল্দ অমা পীনবা হোৎনরি।” হায়না প্রধান মন্ত্রীনা হঞ্জিন-হঞ্জিন ফোংদোকখি। “সরকার অসি খ্বাইদগী য়াম্না দরকার ওইরিবা মখোয়শিং অদুগী মপাং ওইরক্লি। চহী অসিগী মার্চ থাদগী, লৈবাক অসিদা লৈরিবা অনওর্গনাইজ সেক্তরগী শিন্মী কোতি কয়াগীদমক মান্নবা পেন্সন স্কিম অমা হৌজিক চত্থরি।” “শ্রময়োগী মানধন য়োজনাদা লেবর লাখ ৩২ হেন্না শরুক য়ারে। মীওই কোতি ২২ হেনবনা প্রধান মন্ত্রী জীবন জ্যোতি য়োজনা অমসুং প্রধান মন্ত্রী সুরক্ষা বিমা য়োজনাদা শরুক য়ারে, মদুগী মনুংদা ঝারখন্দ খক্তদগী বেনিফিসরী লাখ ৩০ হেন্না য়াওরি। আয়ুশ্মান ভারত য়োজনাগী মখাদসু, লাইরবা অনাবা চাউরাক্না লাখ ৪৪না কান্নবা ফংখ্রে, মদুগী মনুংদা চাউরাক্না লাখ ৩দি ঝার্খন্দদগীনি।” পুম্নমকপু শক্তি লৈহন্নবা হোৎনবা অমদা, প্রধান মন্ত্রীনা ঙসি ত্রাইবেলনা নম্না খুন্দাবা লমদমশিংদা লৈরিবা সেদুল ত্রাইব মহৈরোয়শিংদা অপ্পর প্রাইমরী, সেকেন্দরী, অমসুং সেনিয়র সেকেন্দরী থাক্তা মগুন লৈবা এজুকেসন ফংহন্নবা এক্লব্যা মোদেল রেসিদেন্সিয়েল স্কুল ৪৬২ শঙ্গাখি। “মসিগী এক্লব্যা স্কুলশিং অসিনা ত্রাইবেল অঙাংশিংগীদমক মহৈ-মশিংগী মঙাল পীবা খক্তা নত্তনা মফম অদুগী কলা অমসুং সংস্কৃতি ঙাক্তুনা থম্বগা লোয়ননা শান্ন-খোৎনবা অমসুং স্কিল দিবেলপমেন্তকী খোদোংচাবা ফংলগনি। স্কুলশিং অসিদা সরকার অসিনা ত্রাইবেল অঙাং অমমমদা চহী অমদা লুপা লাখ অমা হেন্না চাদিং তৌগনি।” প্রধান মন্ত্রী নরেন্দ্র মোদীনা সাহেবগঞ্জদা মল্তি-মোদেল ত্রান্সপোর্ত তর্মিনেলসু শঙ্গাখি। প্রধান মন্ত্রীনা মখা তাখি, “ঙসি ঐহাক্না সাহেবগঞ্জ মল্তি-মোদেল তর্মিনেল শঙ্গাবগী অধিকার অদুসু ফংজখি। মসি অতোপ্পা প্রোজেক্ত নত্তে, অদুবু মসিনা মসিগী রিজন পুম্বদা ত্রান্সপোর্তেসনগী অনৌবা ওপ্সন অমা পীরে। মসিগী ৱাতরৱে অসিনা ঝার্খন্দবু লৈবাক্কী মফম খুদিংগা শম্নহনবদা নত্তনা মপান লৈবাকশিংগসু শম্নহল্লে। তর্মিনেল অসিদগী, ত্রাইবেল ইচিল-ইনাও অমসুং ইচে-ইচলশিং, মফম অসিদা লৈরিবা লৌমীশিংনা হৌজিক্তি মখোয়গী পোত্থোকশিং অদু লৈবাক অসিগী কৈথোল কয়াদা হেন্না লায়না য়ৌহনবা ঙম্লগনি।” প্রধান মন্ত্রীনা ঝার্খন্দগী অনৌবা বিধান সভা বিলদিংসু শঙ্গাখি। “ঙসি, রাজ্য অসি শেম্লবা মতুং চাউরাক্না চহী কুন ফারক্লবা মতম অসিদা, ঝার্খন্দদা দেমোক্রেসীগী লাইশং শঙ্গাখ্রে। বিলদিং অসি শেংলবা মফম অমনি, মফম অসিদা ঝার্খন্দ মীয়ামগী তুংলমচৎকী য়ুমফম থোল্লগনি অমসুং হৌজিক্কী অমসুং তুংগী চারোলগী মংলান মংফাওরগনি।” প্রধান মন্ত্রীনা সেক্রেতরিয়েৎকী অনৌবা বিলদিংগী উরেপ উয়ুংসু তমখি। প্রধান মন্ত্রীনা লৈবাক মীয়ামদা সিঙ্গল য়ুজ প্লাস্তিক শিজিন্নবা হন্থনবা অকনবা ৱাফম থমখি। ২০১৯গী সেপ্তেম্বর ১১দা স্বচ্ছতা হী সেবা থৌরম হৌদোকখিবা অদু পল্লদুনা প্রধান মন্ত্রীনা হায়খি, “ঙরাংদগী লৈবাক অসিদা স্বচ্ছতা হী সেবা খোংজং হৌদোকখ্রে। খোংজং অসিগী মখাদা, ওক্তোবর ২ ফাওবদা, ঐখোয়না ঐখোয়গী য়ুমশিং, স্কুলশিং অমসুং ওফিসশিংদগী সিঙ্গল য়ুজ প্লাস্তিক খোমজিল্লসি। ওক্তোবর ২দা, গান্ধীজীগী ১৫০শুবা মপোক কুমওন্দা, ঐখোয়না প্লাস্তিক মপৈ অদু লৌথোক্কদবনি।”